ddrg/super_eurlex huggingface dataset:
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit XVI: Industri

Artikel 157

Artikel 130 - EF Traktaten (konsolideret udgave Maastricht)

Artikel 130 - EØF Traktaten

Artikel 157

1. Fællesskabet og medlemsstaterne sørger for, at de nødvendige betingelser for udviklingen af fællesskabsindustriens konkurrenceevne er til stede.

Med henblik herpå tager deres indsats i overensstemmelse med et åbnet og konkurrencepræget markedssystem sigte på:

- at industrien hurtigere kan tilpasse sig strukturforandringerne

- at fremme et klima, der er gunstigt for initiativer og udvikling af virksomheder overalt i Fællesskabet, navnlig små og mellemstore virksomheder

- at fremme et klima, der er gunstigt for samarbejde mellem virksomheder

- at fremme udnyttelsen af det industrielle potentiale i politikkerne for innovation, forskning og teknologisk udvikling.

2. Medlemsstaterne rådfører sig med hinanden i kontakt med Kommissionen og samordner om nødvendigt deres aktioner. Kommissionen kan tage de initiativer, den finder hensigtsmæssige for at fremme deres samordning.

3. Fællesskabet bidrager til gennemførelsen af målene i stk. 1 gennem de politikker og aktioner, som det iværksætter i henhold til andre bestemmelser i denne traktat. Rådet kan efter fremgangsmåden i artikel 251 og efter høring af Det Økonomiske og Sociale Udvalg træffe beslutning om specifikke foranstaltninger til støtte for medlemsstaternes aktioner med henblik på virkeliggørelse af målene i stk. 1.

Dette traktatafsnit danner ikke grundlag for Fællesskabets indførelse af nogen form for foranstaltning, der kan fordreje konkurrencen, eller som indeholder fiskale bestemmelser eller bestemmelser vedrørende ansattes rettigheder og interesser.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit IV: Visum, asyl, indvandring og andre politikker I forbindelse med den fri bevægelighed for personer

Artikel 69

Artikel 69

Dette traktatafsnit anvendes i overensstemmelse med bestemmelserne i protokollen om Det Forenede Kongeriges og Irlands stilling og protokollen om Danmarks stilling, og med forbehold af protokollen om anvendelse af visse aspekter af artikel 14 i traktaten om oprettelse af Det Europæiske Fællesskab på Det Forenede Kongerige og på Irland.
Traktaten om oprettelse af Det Europæiske Fællesskab (konsolideret udgave Nice)

Første Del: Principperne

Artikel 4

Artikel 3 A - EF Traktaten (konsolideret udgave Maastricht)

Artikel 4

1. Med de i artikel 2 nævnte mål for øje skal medlemsstaternes og Fællesskabets virke under de betingelser og i det tempo, som er foreskrevet i denne traktat, indebære gennemførelse af en økonomisk politik, der bygger på snæver samordning af medlemsstaternes økonomiske politikker, på det indre marked og på fastlæggelse af fælles mål, og som føres i overensstemmelse med princippet om en åben markedsøkonomi med fri konkurrence.

2. Sideløbende hermed og i overensstemmelse med denne traktats bestemmelser samt tidsplanen og fremgangsmåderne heri skal dette virke indebære uigenkaldelig fastlåsning af vekselkurserne, der fører til indførelse af en fælles valuta, ecuen, og fastlæggelse og gennemførelse af en fælles penge- og valutakurspolitik, der skal have som hovedmål at fastholde prisstabilitet samt, uden at dette mål berøres heraf, at støtte de generelle økonomiske politikker i Fællesskabet i overensstemmelse med princippet om en åben markedsøkonomi med fri konkurrence.

3. Medlemsstaterne og Fællesskabet skal i deres virke handle i overensstemmelse med følgende principper: stabile priser, sunde offentlige finanser og monetære vilkår og en holdbar betalingsbalance.
Traktaten om oprettelse af Det Europæiske Fællesskab (konsolideret udgave Nice)

Sjette Del: Almindelige og afsluttende bestemmelser

Artikel 288

Artikel 215 - EF Traktaten (konsolideret udgave Maastricht)

Artikel 215 - EØF Traktaten

Artikel 288

Fællesskabets ansvar i kontraktforhold bestemmes efter den lovgivning, der finder anvendelse på den pågældende kontrakt.

For så vidt angår ansvar uden for kontraktforhold, skal Fællesskabet i overensstemmelse med de almindelige retsgrundsætninger, der er fælles for medlemsstaternes retssystemer, erstatte skader forvoldt af dets institutioner eller af dets ansatte under udøvelsen af deres hverv.

Stk. 2 finder anvendelse på samme vilkår på skader forvoldt af ECB eller af dens ansatte under udøvelsen af deres hverv.

De ansattes personlige ansvar over for Fællesskabet fastsættes i den vedtægt eller i de ansættelsesvilkår, der gælder for dem.
Traktaten om oprettelse af Det Europæiske Fællesskab (konsolideret udgave Nice) - Tredje Del: Fællesskabets Politikker - Afsnit XIX: Miljø - Artikel 176 - Artikel 130 T - EF Traktaten (konsolideret udgave Maastricht) -



EF-Tidende nr. C 325 af 24/12/2002 s. 0109 - 0109

EF-Tidende nr. C 340 af 10/11/1997 s. 0256 - konsolideret udgave

EF-Tidende nr. C 224 af 31/08/1992 s. 0053 - konsolideret udgave



Traktaten om oprettelse af Det Europæiske Fællesskab (konsolideret udgave Nice) Tredje Del: Fællesskabets Politikker Afsnit XIX: Miljø Artikel 176 Artikel 130 T - EF Traktaten (konsolideret udgave Maastricht) Artikel 176 Beskyttelsesforanstaltninger, som vedtages i henhold til artikel 175, er ikke til hinder for, at de enkelte medlemsstater opretholder eller indfører strengere beskyttelsesforanstaltninger. Disse foranstaltninger skal være forenelige med denne traktat. De meddeles Kommissionen.
Traktaten om oprettelse af Det Europæiske Fællesskab (konsolideret udgave Nice)

Femte Del: Fællesskabets institutioner

Afsnit 1: Bestemmelser vedrørende institutionerne

Kapitel 1: Institutionerne

1. Afdeling: Europe-Parlamentet

Artikel 193

Artikel 138 C - EF Traktaten (konsolideret udgave Maastricht)

Artikel 193

Under udførelsen af sine opgaver kan Europa-Parlamentet efter anmodning fra en fjerdedel af sine medlemmer nedsætte et midlertidigt undersøgelsesudvalg, der, uden at de beføjelser, som denne traktat har tillagt andre institutioner eller organer, derved berøres, skal undersøge påstande om overtrædelser eller om fejl eller forsømmelser i forbindelse med gennemførelsen af fællesskabsretten, medmindre de påståede forhold er under retslig behandling, i hvilket tilfælde denne retslige behandling først skal afsluttes.

Det midlertidige undersøgelsesudvalg ophører med at bestå, når det afgiver sin beretning.

De nærmere vilkår for udøvelse af undersøgelsesbeføjelsen fastlægges efter fælles overenskomst mellem Europa-Parlamentet, Rådet og Kommissionen.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit XVIII: Forskning og teknologisk udvikling

Artikel 166

Artikel 130 I - EF Traktaten (konsolideret udgave Maastricht)

Artikel 166

1. Rådet vedtager efter fremgangsmåden i artikel 251 og efter høring af Det Økonomiske og Sociale Udvalg et flerårigt rammeprogram, som omfatter samtlige Fællesskabets aktioner.

I rammeprogrammet:

- fastsættes de videnskabelige og teknologiske mål, der skal opnås ved de i artikel 164 omhandlede aktioner, samt prioriteringerne i forbindelse hermed

- angives hovedlinjerne i disse aktioner

- fastsættes det samlede maksimumsbeløb og de nærmere vilkår for Fællesskabets finansielle deltagelse i rammeprogrammet samt de påtænkte aktioners respektive andele.

2. Rammeprogrammet tilpasses eller udbygges på baggrund af udviklingen.

3. Rammeprogrammet iværksættes ved hjælp af særprogrammer, der udarbejdes inden for hver enkelt af aktionerne. I hvert særprogram angives de nærmere bestemmelser for programmets gennemførelse, varigheden af dette og de midler, der skønnes nødvendige hertil. Summen af de beløb, der skønnes nødvendige, og som fastsættes i særprogrammerne, må ikke overstige det samlede maksimumsbeløb for rammeprogrammet og for hver enkelt aktion.

4. Rådet, der træffer afgørelse med kvalificeret flertal på forslag af Kommissionen og efter høring af Europa-Parlamentet og Det Økonomiske og Sociale Udvalg, vedtager særprogrammerne.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit VI: De fælles regler om konkurrence, fiskale spørgsmål og indbyrdes tilnærmelse af lovgivningerne

Kapitel 3: Tilnærmelse af lovgivningerne

Artikel 97

Artikel 102 - EF Traktaten (konsolideret udgave Maastricht)

Artikel 102 - EØF Traktaten

Artikel 97

1. Når der er grund til at frygte, at indførelse eller ændring af en ved lov eller administrativt fastsat bestemmelse fremkalder en fordrejning som nævnt i artikel 96, skal den medlemsstat, som vil gennemføre foranstaltningen, rådføre sig med Kommissionen. Efter samråd med medlemsstaterne henstiller Kommissionen til de pågældende stater at træffe formålstjenlige foranstaltninger med henblik på at undgå den omhandlede fordrejning.

2. Såfremt den medlemsstat, som vil indføre eller ændre nationale bestemmelser, ikke følger en henstilling, som Kommissionen har rettet til den, kan det ikke i medfør af artikel 96 kræves, at de øvrige medlemsstater ændrer deres nationale bestemmelser med henblik på at fjerne denne fordrejning. Fremkalder en medlemsstat, som ikke har taget hensyn til Kommissionens henstilling, en fordrejning udelukkende til egen skade, finder bestemmelserne i artikel 96 ikke anvendelse.
Traktaten om oprettelse af Det Europæiske Fællesskab (konsolideret udgave Nice) - Tredje Del: Fællesskabets Politikker - Afsnit VII: Den økonomiske og monetære politik - Kapitel 1: Den økonomiske politik - Artikel 98 - Artikel 102 A - EF Traktaten (konsolideret udgave Maastricht) -



EF-Tidende nr. C 325 af 24/12/2002 s. 0071 - 0071

EF-Tidende nr. C 340 af 10/11/1997 s. 0215 - konsolideret udgave

EF-Tidende nr. C 224 af 31/08/1992 s. 0033 - konsolideret udgave



Traktaten om oprettelse af Det Europæiske Fællesskab (konsolideret udgave Nice) Tredje Del: Fællesskabets Politikker Afsnit VII: Den økonomiske og monetære politik Kapitel 1: Den økonomiske politik Artikel 98 Artikel 102 A - EF Traktaten (konsolideret udgave Maastricht) Artikel 98 Medlemsstaterne fører deres økonomiske politikker med henblik på at bidrage til virkeliggørelsen af Fællesskabets mål, som disse er fastlagt i artikel 2, og i forbindelse med de overordnede retningslinjer, der er nævnt i artikel 99, stk. 2. Medlemsstaterne og Fællesskabet handler i overensstemmelse med princippet om en åben markedsøkonomi med fri konkurrence, der fremmer en effektiv ressourceallokering, og i overensstemmelse med principperne i artikel 4.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit IV: Visum, asyl, indvandring og andre politikker I forbindelse med den fri bevægelighed for personer

Artikel 61

Artikel 61

Med henblik på gradvis at indføre et område med frihed, sikkerhed og retfærdighed vedtager Rådet

a) inden fem år efter Amsterdam-traktatens ikrafttræden foranstaltninger, der skal sikre fri bevægelighed for personer i overensstemmelse med artikel 14, og i forbindelse hermed direkte tilknyttede ledsageforanstaltninger vedrørende kontrol ved de ydre grænser, asyl og indvandring i henhold til artikel 62, nr. 2) og 3), og artikel 63, nr. 1), litra a), og nr. 2), litra a), samt foranstaltninger med henblik på at forebygge og bekæmpe kriminalitet i henhold til artikel 31, litra e), i traktaten om Den Europæiske Union

b) andre foranstaltninger vedrørende asyl, indvandring og beskyttelse af tredjelandsstatsborgeres rettigheder i henhold til artikel 63

c) foranstaltninger vedrørende civilretligt samarbejde i henhold til artikel 65

d) passende foranstaltninger til fremme og udbygning af administrativt samarbejde i henhold til artikel 66

e) foranstaltninger inden for politisamarbejde og retligt samarbejde vedrørende kriminalsager, der tager sigte på et højt sikkerhedsniveau gennem forebyggelse og bekæmpelse af kriminalitet i Unionen i henhold til bestemmelserne i traktaten om Den Europæiske Union.
Traktaten om oprettelse af Det Europæiske Fællesskab (konsolideret udgave Nice)

Anden Del: Unionsborgerskab

Artikel 17

Artikel 8 - EF Traktaten (konsolideret udgave Maastricht)

Artikel 17

1. Der indføres et unionsborgerskab. Unionsborgerskab har enhver, der er statsborger i en medlemsstat. Unionsborgerskab er et supplement til det nationale statsborgerskab og træder ikke i stedet for dette.

2. Unionsborgerne har de rettigheder og er underkastet de pligter, der er indeholdt i denne traktat.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit VII: Den økonomiske og monetære politik

Kapitel 2: Den monetære politik

Artikel 111

Artikel 109 - EF Traktaten (konsolideret udgave Maastricht)

Artikel 109 - EØF Traktaten

Artikel 111

1. Uanset artikel 300 kan Rådet, der træffer afgørelse med enstemmighed på grundlag af en henstilling fra ECB eller Kommissionen og efter høring af ECB, hvor det tilstræbes at opnå en konsensus, der er i overensstemmelse med målsætningen om prisstabilitet, efter høring af Europa-Parlamentet, i overensstemmelse med fremgangsmåderne i stk. 3 for de der nævnte arrangementer indgå formelle aftaler om et valutakurssystem for ecuen over for ikke-fællesskabsvalutaer. Rådet, der træffer afgørelse med kvalificeret flertal på grundlag af en henstilling fra ECB eller Kommissionen og efter høring af ECB, hvor det tilstræbes at opnå en konsensus, der er i overensstemmelse med målsætningen om prisstabilitet, kan vedtage, ændre eller ophæve centralkurserne for ecuen inden for valutakurssystemet. Formanden for Rådet underretter Europa-Parlamentet om enhver vedtagelse, ændring eller ophævelse af centralkurserne for ecuen.

2. Såfremt der ikke findes noget valutakurssystem i forhold til en eller flere ikke-fællesskabsvalutaer som nævnt i stk. 1, kan Rådet, der træffer afgørelse med kvalificeret flertal enten på grundlag af en henstilling fra Kommissionen og efter høring af ECB eller på grundlag af en henstilling fra ECB, udarbejde generelle retningslinjer for valutakurspolitikken i forhold til disse valutaer. Disse generelle retningslinjer berører ikke ESCB's hovedmålsætning om at fastholde prisstabilitet.

3. Såfremt Fællesskabet skal forhandle aftaler om monetære spørgsmål eller spørgsmål vedrørende valutakursordninger med en eller flere stater eller internationale organisationer, fastlægger Rådet, der træffer afgørelse med kvalificeret flertal på grundlag af en henstilling fra Kommissionen og efter høring af ECB, uanset artikel 300 arrangementer for forhandling og indgåelse af sådanne aftaler. Disse arrangementer skal sikre, at Fællesskabet udtrykker én enkelt holdning. Kommissionen tilknyttes forhandlingerne fuldt ud.

Aftaler, der er indgået i henhold til dette stykke, er bindende for Fællesskabets institutioner, ECB og medlemsstaterne.

4. Med forbehold af stk. 1 skal Rådet, der træffer afgørelse med kvalificeret flertal på forslag af Kommissionen og efter høring af ECB, fastlægge Fællesskabets holdning på internationalt plan i forbindelse med spørgsmål af særlig interesse for Den Økonomiske og Monetære Union samt fastlægge dets repræsentation under overholdelse af den kompetencefordeling, der er fastsat i artikel 99 og 105.

5. Med forbehold af Fællesskabets kompetence og Fællesskabets aftaler for så vidt angår Den Økonomiske og Monetære Union, kan medlemsstaterne forhandle i internationale organer og indgå internationale aftaler.
Traktaten om oprettelse af Det Europæiske Fællesskab (konsolideret udgave Nice) - Sjette Del: Almindelige og afsluttende bestemmelser - Artikel 297 - Artikel 224 - EF Traktaten (konsolideret udgave Maastricht) - Artikel 224 - EØF Traktaten



EF-Tidende nr. C 325 af 24/12/2002 s. 0149 - 0149

EF-Tidende nr. C 340 af 10/11/1997 s. 0296 - konsolideret udgave

EF-Tidende nr. C 224 af 31/08/1992 s. 0076 - konsolideret udgave

(EØF-traktaten - ingen publikationsreference)



Traktaten om oprettelse af Det Europæiske Fællesskab (konsolideret udgave Nice) Sjette Del: Almindelige og afsluttende bestemmelser Artikel 297 Artikel 224 - EF Traktaten (konsolideret udgave Maastricht) Artikel 224 - EØF Traktaten Artikel 297 Medlemsstaterne rådfører sig med hinanden med henblik på i fællesskab at træffe de bestemmelser, der er nødvendige for at undgå, at fællesmarkedets funktion påvirkes af de foranstaltninger, som en medlemsstat kan føle sig foranlediget til at træffe i tilfælde af alvorlige indre uroligheder, der forstyrrer den offentlige orden, i tilfælde af krig eller alvorlig international spænding, der udgør en krigstrussel, eller for at opfylde de forpligtelser, som den har indgået med henblik på bevarelse af freden og den internationale sikkerhed.
Traktaten om oprettelse af Det Europæiske Fællesskab (konsolideret udgave Nice)

Femte Del: Fællesskabets institutioner

Afsnit 1: Bestemmelser vedrørende institutionerne

Kapitel 1: Institutionerne

1. Afdeling: Europe-Parlamentet

Artikel 189

Artikel 137 - EF Traktaten (konsolideret udgave Maastricht)

Artikel 137 - EØF Traktaten

Artikel 189

Europa-Parlamentet, der består af repræsentanter for folkene i de i Fællesskabet sammensluttede stater, udøver de beføjelser, som er tillagt det ved denne traktat.

Antallet af medlemmer af Europa-Parlamentet må ikke overstige 732.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit VII: Den økonomiske og monetære politik

Kapitel 3: Institutionelle bestemmelser

Artikel 112

Artikel 109 A - EF Traktaten (konsolideret udgave Maastricht)

Artikel 112

1. ECB's Styrelsesråd består af medlemmerne af ECB's direktion og cheferne for de nationale centralbanker.

2. a) Direktionen består af formanden, næstformanden og fire andre medlemmer.

b) Formanden og næstformanden samt de øvrige medlemmer af direktionen udnævnes blandt personer, som er værdige i almindeligt omdømme, og som har professionel erfaring i monetære forhold eller i bankvæsen, efter fælles overenskomst mellem medlemsstaternes regeringer på stats- eller regeringschefsniveau, på grundlag af en indstilling fra Rådet, efter høring af Europa-Parlamentet og Styrelsesrådet for ECB.

Deres embedsperiode er på 8 år, og mandatet kan ikke fornyes.

Kun statsborgere i medlemsstaterne kan være medlemmer af direktionen.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit VII: Den økonomiske og monetære politik

Kapitel 1: Den økonomiske politik

Artikel 102

Artikel 104 A - EF Traktaten (konsolideret udgave Maastricht)

Artikel 102

1. Enhver foranstaltning, der ikke er baseret på tilsynsmæssige hensyn, og hvorved der gives fællesskabsinstitutioner eller -organer, centralregeringer, regionale, lokale eller andre offentlige myndigheder, andre organer inden for den offentlige sektor eller offentlige foretagender i medlemsstaterne privilegeret adgang til finansielle institutioner, er forbudt.

2. Rådet, der træffer afgørelse efter fremgangsmåden i artikel 252, skal inden den 1. januar 1994 fastlægge definitioner for gennemførelsen af det forbud, der er omhandlet i stk. 1.
Traktaten om oprettelse af Det Europæiske Fællesskab (konsolideret udgave Nice)

Sjette Del: Almindelige og afsluttende bestemmelser

Artikel 293

Artikel 220 - EF Traktaten (konsolideret udgave Maastricht)

Artikel 220 - EØF Traktaten

Artikel 293

Medlemsstaterne indleder i det omfang, det er nødvendigt, indbyrdes forhandlinger for til fordel for deres statsborgere at sikre:

- beskyttelse af personer såvel som nydelse af rettigheder og beskyttelse af disse på de betingelser, som de enkelte stater indrømmer egne statsborgere

- afskaffelse af dobbeltbeskatning inden for Fællesskabet

- gensidig anerkendelse af de i artikel 48, stk. 2, nævnte selskaber, opretholdelse af et selskabs status som juridisk person i tilfælde af, at dets hjemsted forlægges fra et land til et andet, og mulighed for sammenslutning af selskaber, som er underkastet forskellige nationale lovgivninger

- forenkling af formaliteter vedrørende gensidig anerkendelse og fuldbyrdelse af retsafgørelser og voldgiftskendelser.
Traktaten om oprettelse af Det Europæiske Fællesskab (konsolideret udgave Nice)

Første Del: Principperne

Artikel 7

Artikel 4 - EF Traktaten (konsolideret udgave Maastricht)

Artikel 4 - EØF Traktaten

Artikel 7

1. De opgaver, der påhviler Fællesskabet, varetages af

- et EUROPA-PARLAMENT

- et RÅD

- en KOMMISSION

- en DOMSTOL

- en REVISIONSRET.

Hver institution handler inden for rammerne af de beføjelser, som er tillagt den ved denne traktat.

2. Rådet og Kommissionen bistås af et Økonomisk og Socialt Udvalg og et Regionsudvalg med rådgivende funktioner.
Traktaten om oprettelse af Det Europæiske Fællesskab (konsolideret udgave Nice) - Femte Del: Fællesskabets institutioner - Afsnit 1: Bestemmelser vedrørende institutionerne - Kapitel 1: Institutionerne - 4. Afdeling: Domstolen - Artikel 241 - Artikel 184 - EF Traktaten (konsolideret udgave Maastricht) - Artikel 184 - EØF Traktaten



EF-Tidende nr. C 325 af 24/12/2002 s. 0129 - 0129

EF-Tidende nr. C 340 af 10/11/1997 s. 0275 - konsolideret udgave

EF-Tidende nr. C 224 af 31/08/1992 s. 0063 - konsolideret udgave

(EØF-traktaten - ingen publikationsreference)



Traktaten om oprettelse af Det Europæiske Fællesskab (konsolideret udgave Nice) Femte Del: Fællesskabets institutioner Afsnit 1: Bestemmelser vedrørende institutionerne Kapitel 1: Institutionerne 4. Afdeling: Domstolen Artikel 241 Artikel 184 - EF Traktaten (konsolideret udgave Maastricht) Artikel 184 - EØF Traktaten Artikel 241 Uanset udløbet af den frist, der er fastsat i artikel 230, stk. 5, kan hver part i en retstvist, der angår en forordning udstedt af Europa-Parlamentet og Rådet i fællesskab, af Rådet, af Kommissionen eller af ECB for Domstolen påberåbe sig de i artikel 230, stk. 2, nævnte grunde og gøre gældende, at forordningen ikke kan finde anvendelse.
Traktaten om oprettelse af Det Europæiske Fællesskab (konsolideret udgave Nice)

Tredje Del: Fællesskabets Politikker

Afsnit VI: De fælles regler om konkurrence, fiskale spørgsmål og indbyrdes tilnærmelse af lovgivningerne

Kapitel 1: Konkurrencereglerne

1. Afdeling: Regler for virksomhederne

Artikel 81

Artikel 85 - EF Traktaten (konsolideret udgave Maastricht)

Artikel 85 - EØF Traktaten

Artikel 81

1. Alle aftaler mellem virksomheder, alle vedtagelser inden for sammenslutninger af virksomheder og alle former for samordnet praksis, der kan påvirke handelen mellem medlemsstater, og som har til formål eller til følge at hindre, begrænse eller fordreje konkurrencen inden for fællesmarkedet, er uforenelige med fællesmarkedet og er forbudt, navnlig sådanne, som består i:

a) direkte eller indirekte fastsættelse af købs- eller salgspriser eller af andre forretningsbetingelser

b) begrænsning af eller kontrol med produktion, afsætning, teknisk udvikling eller investeringer

c) opdeling af markeder eller forsyningskilder

d) anvendelse af ulige vilkår for ydelser af samme værdi over for handelspartnere, som derved stilles ringere i konkurrencen

e) at det stilles som vilkår for indgåelse af en aftale, at medkontrahenten godkender tillægsydelser, som efter deres natur eller ifølge handelssædvane ikke har forbindelse med aftalens genstand.

2. De aftaler eller vedtagelser, som er forbudt i medfør af denne artikel, har ingen retsvirkning.

3. Bestemmelserne i stk. 1 kan dog erklæres uanvendelige på:

- enhver aftale eller kategori af aftaler mellem virksomheder

- enhver vedtagelse eller kategori af vedtagelser inden for sammenslutninger af virksomheder, og

- enhver samordnet praksis eller kategori deraf

som bidrager til at forbedre produktionen eller fordelingen af varerne eller til at fremme den tekniske eller økonomiske udvikling, samtidig med at de sikrer forbrugerne en rimelig andel af fordelen herved, og uden at der:

a) pålægges de pågældende virksomheder begrænsninger, som ikke er nødvendige for at nå disse mål

b) gives disse virksomheder mulighed for at udelukke konkurrencen for en væsentlig del af de pågældende varer.